《兵前鼓》
元代·周霆震

朝衙操挝出近午，暮归断续卒三伍。鼓声祇以迎送神，漫把旗旄揭飞虎。

锋交昨者没旗头，今晨队长血髑髅。贵人按辔不为动，但讶日食无珍羞。

戎徒抵掌群嘲戏，志士拊膺殊夺气。朝朝暮暮鼓鼕鼕，蚁聚膻腥了无愧。

张侯援枹华三周，祢衡正色披岑牟。世间壮士古未有，此声慷慨曾闻不。

作者简介：（公元一二九二年至一三七九年）字亨远，安成（一作安福）人。生于元世祖至元二十九年，卒于明太祖洪武十二年，年八十八岁。以先世居石门田西，自号石田子初，省称石初。多从宋诸遗老游，得其绪论。延佑中，（公元一三一七年）再试不售，遂杜门谢客，专意于诗古文。霆震亲见元代之盛，又亲见元代之亡，故其诗忧时伤乱，感情至深。所著石初集十卷，附录一卷，《四库总目》人目为元末之诗史。